<classify> JUMLA ya Sh milioni 464 zilikopeshwa kwa vikundi vya wanawake na vijana katika Manispaa ya Dodoma kwenye mwaka wa fedha 201718. Hayo yalibainishwa hivi karibuni na Hidaya Abdallah kutoka Idara ya Maendeleo ya Jamii Manispaa ya Dodoma, alipokuwa akitoa taarifa kwa wakazi wa Changombe wakati wa ziara ya Mkuu wa Wilaya ya Dodoma mjini, Patrobas Katambi. Alisema katika mwaka wa fedha uliopita, Sh milioni 464 zilikopeshwa kwa vikundi ambapo vikundi vya wanawake vilipata milioni 336 na vya vijana vilipata Sh milioni 128.Alisema kuanzia Julai hadi Septemba, wana Sh milioni 400 kwa ajili ya kukopesha wajasiriamali. Alisema katika mwaka wa fedha 201819, wanakusudia pia kuwakopesha wenye ulemavu , ambapo fedha za mfuko wa vijana zitakuwa ni asilimia nne, vikundi vya wanawake asilimia nne na vikundi vya walemavu ni asilimia mbili. Alisema mikopo itatolewa kwa vikundi vitajavyokidhi vigezo, ikiwemo vikundi kuwa na shughuli za kiuchumi. Aidha, mwananchi wa Changombe, Stanslaus Baranyika alitaka serikali kupunguza gharama za uunganishaji maji .Akijibu hoja hiyo, mtaalamu kutoka Mamlaka ya Maji na Usafi wa Mazingira Dodoma Mjini DUWASA, Joel Masaluje alisema gharama za maunganisho mapya zinafikia Sh.300,000 . Pia alisema gharama hizo zinategemea na umbali ambapo pia huhusisha uchimbaji wa mitaro, mabomba na mita za maji. Aidha, Katibu wa Baraza la Wazee Kata ya Changombe, Abraham Msuya alisema sasa ni wakati wa serikali kuyafanyia kazi mahitaji ya wazee, kwani taasisi ambayo angalau inawajali wazee ni hospitali. Diwani wa Kata hiyo, Bakari Fundikira alisema kata hiyo ndiyo ina wakazi wengi katika manispaa ya Dodoma. Alisema mpaka sasa kuna wakazi zaidi ya 25,000.  <topic>: kitaifa 